ОБЩИ УСЛОВИЯ на Играта „camper expo – the mall“
#### **ЧАСТ І. ОРГАНИЗАТОР НА ИГРАТА:**

**1.1.** Организатор на играта е „МОБИСТОР БГ” eООД с ЕИК 202164566, с адрес на управление : гр. София, р-н „Люлин”, ж.к. „Люлин 2”, бл. 217, вх. В, ет. 6, ап. 61. Организаторът самостоятелно определя условията за участие в Играта.

Играта се осъществява със съдействието на „КЕМПЕРИСИМО“ ЕООД („КЕМПЕРИСИМО“/camperisimo) с ЕИК 205892968.

#### **ЧАСТ 2. ПРАВИЛА ЗА УЧАСТИЕ В ИГРАТА:**

**2.1.** Участниците в Играта са длъжни да се запознаят и да спазват разпоредбите на настоящите Общи условия.

**2.2.** Общите условия на Играта ще бъдат поставени на видно място на изложението „camper expo – the mall“, организирано от „МОБИСТОР БГ” eООД на територията на външния паркинг на търговски комплекс **the mall**, находящ се на адрес бул. „Цариградско шосе“ 115з в гр. София, ниво 0, до урната, в която ще се пускат талоните за участие в Играта. Същите са публикувани и на корпоративната страница на camperisimo на адрес: www.camperisimo.com. Връзка към Общите условия има и на фейсбук страницата на camperisimo на адрес : https://www.facebook.com/camperisimos.

#### **ЧАСТ 3. ТЕРИТОРИЯ НА ПРОВЕЖДАНЕ НА ИГРАТА:**

**3.1.** Играта се организира и провежда **от** **10:00 ч. на 01.10.2021 г. до 19:00 ч. на 03.10.2021 г.** на външния паркинг на търговски комплекс **the mall в гр. София,** бул. „Цариградско шосе“ 115з, ниво 0.

#### **ЧАСТ 4. ПРАВО НА УЧАСТИЕ В ИГРАТА. УЧАСТНИЦИ:**

**4.1.** Право на участие в Играта имат всички дееспособни физически лица, навършили 18 години към 10.00 ч. на 01.10.2021 год., които са се регистрирали в Периода на Играта за участие съгласно Механизма за Участие.

**4.2.** За участие в Играта не се изисква закупуване на продукт или услуга.

**4.3.** В Играта нямат право да участват служители на Организаторa и членове на техните семейства.

#### **ЧАСТ 5. ПЕРИОД НА ИГРАТА:**

**5.1.** Играта стартира **в 10.00 ч. на** **01.10.2021 г.** **и продължава до 19.00 ч. на 03.10.2021 г.**

#### **ЧАСТ 6. ТАЛОН ЗА УЧАСТИЕ:**

**6.1.** Талонът за Участие представлява отпечатан от Организатора на хартиен носител специален талон, на гърба на който Участикът трябва собственоръчно да попълни собственото си име и фамилия, мобилен номер, ел. адрес /е-mail/и подпис.

**6.2.** С попълването на данните по т. 6.1. в Талона за Участие Участникът декларира, че е запознат и приема настоящите Общи условия на Играта, като дава съгласие предоставените от него доброволно лични данни да бъдат събирани, обработвани, използвани и съхранявани от Организатора и негови партньори за целите на организираната Игра, както и за други промоции/активности, които ще се провеждат в бъдеще от тях, в т.ч. и за предоставяне на информация за промоционални оферти за наем и/или продажба на кемпери и места за къмпингуване, и/или оборудване за тях, както и за получаване на sms и/или e-mail съобщения в тази връзка. Всеки Участник е предварително информиран от Организатора с настоящите Общи условия /“ОУ“/, че даденото от него с попълването на Талона за Участие съгласие за обработка, използване и съхранение на лични данни може да бъде оттеглено по всяко време с писмено уведомление до Организатора на адрес : гр. София, п.к. 1799, бул. „Андрей Ляпчев“ № 54 или на адреса на управление на Организатора, посочен в началото на тези ОУ.

**6.3.** *С цел избягване на съмнение :* В Талона за Участие Участникът има право да попълни само и единствено **собствените си лични данни** – име и фамилия, мобилен номер, ел. адрес /е-mail/, подпис.

#### **ЧАСТ 7. МЕХАНИЗЪМ ЗА УЧАСТИЕ В ИГРАТА:**

**7.1.** Всяко лице, желаещо да участва в Играта трябва в Периода на Играта да посети изложението „camper expo – the mall“, организирано от „МОБИСТОР БГ” eООД на Територията, да попълни собствените си име и фамилия, мобилен номер, ел. адрес /е-mail/ и подпис в предоставения му от представители на Организатора Талон за участие и да пусне попълнения Талон за Участие в поставената за целите на Играта на обособено място на изложението специална кутия.

**7.2.** Точното извършване на действията по т. 7.1. от Участника води до автоматичното му включване в тегленето на Наградите.

**7.3.** При нарушения или опит за манипулация на Играта, нерегламентирано или несъответстващо на настоящите Общи условия участие, Организаторът си запазва правото да дисквалифицира Участника.

#### **ЧАСТ 8****. НАГРАДИ В ИГРАТА:**

**8.1.1.  Голяма Награда –** 1 брой ваучер на стойност 1000.00 (хиляда) лева за наем на кемпер от camperisimo;

**8.1.2.** **Други Награди:** 

**8.1.2.1.** 1 брой ваучер на стойност 500.00 (петстотин) лева за наем на кемпер от camperisimo;

**8.1.2.2.** 100 (сто) броя ваучери за ползване по избор на 1 (един) допълнителен пакет или екстра при наем на кемпер от camperisimo. Допълнителните пакети и екстри могат да бъдат разгледани на корпоративната страница на camperisimo на адрес: [www.camperisimo.com](http://www.camperisimo.com/).

**8.2. Определяне на спечелилите Награди Участници:** 

**8.2.1.** В тегленето на Наградите по т. 8.1.1. и т. 8.1.2. от настоящите Общи условия участват всички Участници, които са попълнили в Талона за участие своите име и фамилия, мобилен номер, ел. адрес /е-mail/, подпис и са го пуснали в специално пригодената за целта кутия на външния паркинг на търговски комплекс **the mall в гр. София,** бул. „Цариградско шосе“ 115з, ниво 0.

**8.2.2.**Тегленето на спечелилите Награда Участници започва в 19.00 ч. на 03.10.2021 г. на външния паркинг на търговски комплекс **the mall в гр. София,** бул. „Цариградско шосе“ 115з, ниво 0 в присъствието на Комисия, съставена от представители на Организатора, която удостоверява резултатите от него. Резервни участници не се определят. Разпределянето на Наградите между спечелилите участници се определя от Организатора на случаен принцип. Първо ще бъдат изтеглени печелившите Участници, спечелили Наградите по т. 8.1.2., а след това ще бъде изтеглено името и на Участника, който ще спечели Голямата Награда. Имената на печелившите Участници и спечелената от всеки от тях Награда ще бъдат обявени до 18.00 ч. на 04.10.2021 г. на корпоративната страница на camperisimo на адрес : www.camperisimo.com и на фейсбук страницата му на адрес https://www.facebook.com/camperisimos, а всеки един от спечелилите участници ще бъде уведомен лично на ел. адрес /е-mail/, попълнен от него в Талона за участие или чрез обаждане на посочения мобилен номер.

**8.2.3.** Наградите не могат да бъдат заменени с паричната им равностойност.

**8.2.4.** Всички спечелили Награда Участници могат да използват получените ваучери за наемане на кемпер отcamperisimo (като пълна Наемна цена или част от нея в зависимост от избраните модел кемпер и период на ползване), като за целта трябва да сключат Договор за наем на специален автомобил тип кемпер с camperisimo или посочено от него лице за ползването на избрания кемпер. Стойността на ваучера се приспада от Наемната цена на кемпера за избрания Наемен период.  

**8.2.5.** **Получаването на ваучер – Награда** се извършва лично от спечелилия Участник срещу представяне на лична карта или чрез пълномощник – срещу представянето в оригинал на изрично нотариално заверено пълномощно от Участника на третото лице. Ползването на спечелена Награда се извършва лично от спечелилия Участник, като същата не може да бъде преотстъпвана за ползване на трето лице без съгласието на Организатора.

**8.2.6.** Получаването на **Наградите** се удостоверява с приемо-предавателен протокол, подписан от печелившия Участник (или от третото лице – пълномощник – в случаите по предходната точка) и от посочено от Организатора лице.

**8.2.7.** **Всяка от Наградите – ваучери** може да бъде получена в срок от 05.10.2021 г. до 19.10.2021 г. във времето от 10.00 ч. до 17.00 ч. на адрес в гр. София, бул. „Андрей Ляпчев“ № 54.

**8.2.8. Спечелил ваучер Участник** следва да се свърже с Организатора за уточняване на начина на ползване на Наградата (да си избере с кой модел кемпер ще ползва спечеления ваучер, Наемен период, доп. пакети и екстри и т.н.), като крайният срок за **ползване** на всеки от ваучерите е 1 (една) година, считано от 05.10.2021 г., т.е. до 05.10.2022 г. Всеки от кемперите може да бъде нает за избран от спечелилия участник период, като в случай, че стойността на ваучера е недостатъчна да покрие изцяло дължимата наемна цена, от нея се приспада стойността на ваучера, а остатъкът се доплаща от спечелилия участник. Кемперите се отдават под наем по официалната ценова листа на camperisimo, като наемната цена и необходимия за внасяне гаранционен депозит са посочени в линка към всеки кемпер на корпоративната страница на camperisimo на адрес : www.camperisimo.com.

**8.2.9.** В случай, че спечелил ваучер-Награда Участник желае да го получи на място, различно от посоченият в т. 8.2.7. по-горе адрес, той е длъжен да уведоми писмено за това Организатора и да поеме разходите за куриерски услуги за своя сметка.

**8.2.10.** В случай, че спечелил **Награда** Участник не се е явил в срока по т. 8.2.7. и т. 8.2.8. на адрес в гр. София, бул. „Андрей Ляпчев“ № 54 или не се е свързал с Организатора, за да уточни начина и деня за получаване/ползване на Наградата си, или е отказал да получи Наградата, или не е заявил **в същия срок** желанието си за получаване на Наградата на посочен от него писмено адрес, или не е бил открит от куриера на посочения от него писмено адрес за получаване на Наградата, той губи правото си да получи Награда, като ново теглене не се организира.

**8.2.11.** Кемперите, с които участниците могат да ползват спечелените ваучери, се предоставят за ползване на адрес : гр. София, бул. „Андрей Ляпчев“ № 54 срещу подписан Договор за наем на специален автомобил тип кемпер със спечелилия Участник или трето лице при съгласие на Организатора, Приемо-предавателен протокол за предаване държането на автомобила и внесен гаранционен депозит в размер на 1000лв./2000лв./3000лв. за периода на ползването му (в зависимост от модела на избрания кемпер) и могат да бъдат разгледани на корпоративната страница на camperisimo на адрес: www.camperisimo.com. Депозитът обезпечава грижливото използване на наетия автомобил по предназначение, както и :

– пълно/частично покриване на всякакви щети по автомобила, причинени през срока на договора за наем;

– почистване на автомобила – когато кемперът е върнат непочистен външно и/или вътрешно (в случай, че не е закупен Доп. пакет „Подготовка и почистване на кемпера“), както и когато е върнат в силно замърсен вид с трудно отстраними петна по дамаски, под, стени и др., които налагат тяхното пране или изискват друго специално третиране, за да бъдат почистени;

– зареждане с гориво – само в случаите, когато кемперът е върнат незареден;

– други случаи, посочени в сключения с Организатора или посочено от него лице Договор за наем на кемпер;

**8.2.12.** Връщането на предоставения гаранционен депозит се извършва в брой или по банковата сметка в срок до 10 (десет) дни от Датата на връщане на наетия автомобил, с изключение на изрично описаните в Договора за наем случаи, при които връщането на депозита се извършва в друг срок.

**8.2.13.** При констатирани щети и/или липси по автомобила и/или вътрешната част на каросерията му при връщането на автомобила след края на Наемния период, или при загуба на документи или ключове на автомобила и др. подобни, от предоставения гаранционен депозит се удържа сума за тяхното пълно възстановяване. При нанесени щети на кемпера по време на Наемния период връщането на депозита се извършва след като щетата е отремонтирана, като стойността на платената за ремонта сума се удържа от депозита, а остатъкът от него (ако има такъв) се връща на платилото го лице.

**8.2.14.** Връщането на кемпера се извършва до 17.00 ч. в последния ден от Наемния период срещу Приемо-предавателен протокол на адрес : гр. София, бул. „Андрей Ляпчев“ № 54. Зареждането на кемпера с гориво през Наемния период е за сметка на Наемателя по Договора за наем, като кемперът се получава с пълен резервоар с гориво и трябва да бъде върнат с пълен резервоар с гориво.

**8.2.15.** Всички щети, нанесени на кемпера по време на Наемния период, за които НАЕМАТЕЛЯТ не представи Протокол за ПТП, издаден от органите на КАТ или съответните равни на тях държавни органи в чужбина, се покриват и са изцяло за сметка на Наемателя по Договора за наем, в т.ч. и наложени в периода на ползване на кемпера при шофирането му глоби и/или имуществени санкции за нарушения на ЗДвП. 

#### **ЧАСТ 9. ОТГОВОРНОСТ:**

**9.1.** Организаторът не е задължен да води кореспонденция във връзка с претенции за използване или получаване на Награда от Играта. При дисквалифициране на Участник по реда на чл. 7.3. по-горе Организаторът не е длъжен да дава обяснения и/или представя доказателства на дисквалифицирания Участник по отношение на причината за дисквалификацията му.

**9.2.** Организаторът не носи отговорност в случаи на невъзможност за регистрация и участие в Играта поради настъпване на обстоятелства извън неговия контрол – случаи на непреодолима сила, случайни събития, отмяна на изложението поради covid-19 или др. подобни.

**9.3.** Организаторът и КЕМПЕРИСИМО не носят отговорност за каквито и да е смущения или технически проблеми, осуетяващи ползването на корпоративната или фейсбук страницата на camperisimo вследствие на неправилното експлоатиране на оборудването на Участник.

**9.4.** Организаторът не носи отговорност ако някой от Участниците попълни в Талона за Участие лични данни на трето лице, независимо дали това се отнася до име/фамилия, мобилен номер, ел. адрес /е-mail/ и/или подпис. *С цел избягване на съмнение :* Участието в Играта е доброволно и лично, като в случай на недобросъвестност от страна на Участник при предоставянето на данни в Талона за участие същият губи правото на участие, респ. правото на Награда и носи еднолична отговорност за попълнените от него чужди лични данни.

**9.5. Данни за контакт с Организатора са публикувани в края на тези Общи Условия.**

**9.6.** Спечелил Награда Участник губи правото да я получи в случай, че при получаване на Наградата Организаторът установи, че данните от представения от него/пълномощника му документ за самоличност/пълномощно не съвпадат с данните, попълнени в Талона за участие, както и ако откаже да сключи с camperisimo или посочено от него лице Договор за наем на специален автомобил тип кемпер и ОУ към него и/или откаже да предостави и/или не предостави гаранционен депозит в определения за съответния кемпер размер за периода на ползването му. *В тази връзка и с цел избягване на съмнение :* Участниците в Играта нямат право да попълват в Талона за Участие лични данни на други хора, освен техните собствени, независимо дали тези други хора са техни родственици, съпрузи или приятели.  

#### **ЧАСТ 10. ПРЕКРАТЯВАНЕ НА ИГРАТА:**

**10.1.** Организаторът има неотменимо право да прекрати Играта по всяко време, обявявайки това на корпоративната или фейсбук страницата на camperisimo, посочени по-горе, в случай, че установи злоупотреби, нарушаване на Правилата или ако настъпят други, налагащи прекратяване обстоятелства. В тези случаи Организаторът не дължи компенсация на участниците.

#### **ЧАСТ 11.** **ДОПЪЛНИТЕЛНИ РАЗПОРЕДБИ:**

**11.1.** Участниците предоставят на Организатора доброволно необходимите за участие в Играта собствени лични данни, както и съгласието си тези данни да се използват, съхраняват и обработват от Организатора и неговите партньори за целите на Играта и съобразно декларациите по т. 6.2. от тези Общи условия.

**11.2.** Всеки участник, получил награден ваучер, се съгласява да участва в публични и други промоционални мероприятия на Организатора и/или camperisimo във връзка с Играта, без да е необходимо допълнително съгласие или заплащане от страна на Организатора и/или camperisimo. Такава публичност може да включва използване на името и/или фамилията му, снимки и/или други данни и изображения.   

**11.3.** **Организаторът не отговаря:   
а)** в случай, че подаръчният ваучер не може да бъде използван поради нежелание и/или неумение на спечелилия участник да го ползва (в т.ч. и поради липса на валидна шофьорска книжка) или поради други технически и/или юридически пречки, свързани с конкретния Участник;   
**б)** в случай, че участникът, който има право на ваучер, не може да се яви и получи ваучера в определения срок/място или поради други технически и/или юридически пречки, свързани с конкретния Участник;   
**в)** при невъзможност подаръчния ваучер да бъде предоставен и/или използван поради обстоятелства от непреодолима сила, поради нормативни или законови ограничения или поради каквито и да е други обстоятелства извън неговия контрол;   
**г)** за евентуални вреди, причинени при участие в Играта, освен ако е доказано, че са причинени умишлено от Организатора.

*** *В случай, че с акт на държавен орган бъде ограничено свободното придвижване през сухопътните ГКПП на РБългария или на други страни, в които Участникът желае да пътува с кемпера, използвайки ваучера в посочения по-горе срок (което би довело до невъзможност за осъществяване на планираното от него пътуване, респ. до ползването на наградния ваучер), то Участникът има право в рамките на една година, считано от датата на отпадане на ограничението да се възползва от получения ваучер през друг допълнително съгласуван с Организатора период на ползване при положение, че за избрания нов период на ползване на ваучера или за част от него няма предварително направена резервация или сключен Договор за ползване на автомобила с трето лице.* 

**11.4.** Ако поради обстоятелства, които са извън контрола на Организатора, същият не може да предостави подаръчния ваучер, той си запазва правото да предостави на спечелилия участник заместваща награда на същата или по-висока стойност.

**11.5.** Информация във връзка с Играта може да бъде получена на корпоративната и на фейсбук страниците на КЕМПЕРИСИМО на адрес [www.camperisimo.com](http://www.camperisimo.com/) и https://www.facebook.com/camperisimos.

**11.6.** Организаторът има право по всяко време да изменя, допълва или отменя настоящите Общи условия за участие в Играта. Измененията, допълненията или отмяната влизат в сила от датата на публикуването им на корпоративната и/или фейсбук страниците на КЕМПЕРИСИМО, посочени по-горе.

**11.7.** Настоящите Общи условия влизат в сила от 00.00 ч. на 27.10.2021 г. и са валидни за Периода на Играта в случай, че не бъдат изменени, допълнени или отменени съгласно условията на предходната т. 11.6.

Спорове между Организатора и участници се решават чрез преговори и по предвидения в българското законодателство ред.

*Всички съобщения на участниците до Организатора следва да бъдат изпратени в писмен вид на адрес:*

*гр. София, п.к. 1799, р-н „Младост 2”, бул. „Андрей Ляпчев” № 54 или на**info@camperisimo.com**.* 

*Телефони за контакт с Организатора:* 0888 677 676; 0882 000020

